Kalevan ja Pohjois-Pohjanmaan yrittäjien yhteisen kyselyn perusteella alueen pienet yritykset ovat hyvin pitkälle sitä mieltä, että yksilöllisen irtisanomisen kriteereitä pitäisi helpottaa.

Maan hallitus kertoi kehysriihen yhteydessä valmistelevansa työsopimuslain muutosta, jonka tarkoituksena on keventää yksilöllisen irtisanomisen kriteereitä 20 henkeä tai sen alle työllistävissä yrityksissä. Muutoksen tavoitteena on alentaa työllistämisen kynnystä.

Kalevan kysely lähetettiin noin 4 000:lle alle 20 henkeä työllistävälle Pohjois-Pohjanmaan yritykselle. Yrityksistä kyselyyn vastasi 429. Heistä yksinyrittäjiä oli 99.

Käytännössä lähes kaikki vastaajat olivat sitä mieltä, että yksilöllisen irtisanomisen kriteereittä pitäisi helpottaa.

– Tulos ei ole oikeastaan yllätys. Se perustuu siihen, että yhtenä taustavaikuttajana kehysriiheen on ollut tämäntyyppinen toivomus Suomen Yrittäjiltä, Pohjois-Pohjanmaan yrittäjien toimitusjohtaja Marjo Kolehmainen sanoo.

63 prosenttia kyselyyn vastanneista ilmoitti, että nykyisen lainsäädännön pykälät olivat estäneet työntekijän palkkaamista.

Vain 30 prosenttia ilmoitti, että nykyinen laki ei ollut koskaan haitannut työllistämistä.

79 prosenttia vastanneista yrittäjistä oli sitä mieltä, että irtisanomiskriteerien helpottaminen johtaisi siihen, että uusia työntekijöitä palkattaisiin yritykseen helpommin töihin.

Pelko yrityksen kasvun hidastumisesta

On pelätty, että 20 työntekijän raja irtisanomisrajoissa voisi aiheuttaa riskin siitä, että yritys ei halua työllistää tätä enemmän.

Kalevan kyselyn perusteella osa yrittäjistäkin tunnistaa tämän riskin. Viidesosa kyselyyn vastanneista uumoili, että tästä voi tulla yrityksen kasvua estävä tekijä. Yhtä suuri määrä eli noin 20 prosenttia ei osannut arvioida asian vaikutusta.

Kolehmaisen mielestä nykyinen yt-laki aiheuttaa jo saman riskin yritysten kasvulle.

Laki yhteistoiminnasta yrityksissä yt-neuvotteluineen koskee vähintään 20 henkeä työllistäviä yrityksiä. Alle 20 työntekijän yrityksissä yt-neuvotteluita ei tarvitse käydä, mutta työnantajan pitää ennen irtisanomista antaa työntekijöille selvitys irtisanomisen syistä ja vaihtoehdoista.